Document ID: 32009L0010

DIREKTIVA KOMISIJE 2009/10/ES
z dne 13. februarja 2009
o spremembi Direktive 2008/84/ES o posebnih merilih čistosti aditivov za živila razen barvil in sladil
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi (1), ter zlasti člena 3(3)(a) Direktive,
po posvetovanju z Znanstvenim odborom za hrano (SCF) in Evropsko agencijo za varnost hrane (EFSA),
ob upoštevanju naslednjega:
(1)
V Direktivi Komisije 2008/84/ES (2) z dne 27. avgusta 2008 o posebnih merilih čistosti aditivov za živila razen barvil in sladil so določena merila čistosti za aditive iz Direktive Evropskega parlamenta in Sveta št. 95/2/ES z dne 20. februarja 1995 o aditivih za živila razen barvil in sladil (3).
(2)
Sklep mnenja Evropske agencije za varnost hrane (v nadaljnjem besedilu: EFSA) z dne 20. oktobra 2006 (4) je bil, da je nizin, proizveden s spremenjenim postopkom proizvodnje z uporabo gojišča na podlagi sladkorja, enako varen za zdravje kot nizin, proizveden z originalnim postopkom z uporabo gojišča na podlagi mleka. Obstoječe specifikacije za E 234 nizin je treba na podlagi navedenega mnenja spremeniti, da se posodobita definicija in merila čistosti za navedeni aditiv.
(3)
Formaldehid se uporablja kot konzervans pri izdelavi alginske kisline, alginatnih soli in estrov alginske kisline. V poročilih je bilo navedeno, da lahko v končnih želirnih aditivih ostane tudi do 50 mg/kg formaldehida. EFSA je na zahtevo Komisije ocenila varnost in uporabo formaldehida kot konzervansa pri izdelavi in pripravi aditivov za živila (5). Sklep mnenja EFSA z dne 30. novembra 2006 je bil, da ocenjena izpostavljenost želirnim aditivom, v katerih je vrednost ostanka formaldehida 50 mg/kg aditiva, ni tvegana za zdravje. Zato je treba obstoječa merila čistosti za E 400 alginsko kislino, E 401 natrijev alginat, E 402 kalijev alginat, E 403 amonijev alginat, E 404 kalcijev alginat in E 405 propan-1,2-diol alginat spremeniti tako, da se določi mejna vrednost formaldehida 50 mg/kg.
(4)
Formaldehid se trenutno ne uporablja pri obdelavi morskih alg za proizvodnjo E 407 karagenana in E 407a obdelanih rdečih morskih alg eucheuma. Vendar se lahko naravno pojavlja v morskih algah in je zato lahko prisoten kot nečistoča v končnem proizvodu. Zato je treba določiti mejno vrednost naključne prisotnosti zgoraj navedene snovi v navedenih aditivih za živila.
(5)
Guma guar je z Direktivo 95/2/ES odobrena kot aditiv za živila za uporabo v živilih. Zlasti se uporablja kot sredstvo za zgoščevanje, emulgator in stabilizator. Komisiji je bila predložena zahteva za uporabo delno polimerizirane gume guar kot aditiva za živila, proizvedene iz naravne gume guar z enim od treh postopkov izdelave: toplotno obdelavo, kislo hidrolizo ali bazično oksidacijo. EFSA je ocenila varnost in uporabo navedenega aditiva in v mnenju z dne 4. julija 2007 (6) ocenila, da je v sestavi končnega proizvoda delno depolimerizirana guma guar zelo podobna naravni gumi guar. Prav tako je ocenila, da se delno depolimerizirana guma guar lahko varno uporablja kot sredstvo za zgoščevanja, emulgator ali stabilizator. Vendar je EFSA v istem mnenju priporočila, da je treba spremeniti specifikacije za E 412 gumo guar, da se upošteva višjo vrednost soli in morebitno prisotnost neželenih stranskih proizvodov zaradi postopka izdelave. Specifikacije za gumo guar je zato treba na podlagi priporočila EFSA spremeniti.
(6)
Spremeniti je treba specifikacije za E 504(i) magnezijev karbonat, z Direktivo 95/2/ES odobren kot aditiv za živila za uporabo v živilih.
(7)
Podatki, ki jih je predložila Evropska zveza za apno (European Lime Association), kažejo, da pri izdelavi apnenih proizvodov iz razpoložljivih surovin ni možno izpolnjevati obstoječih meril čistosti za E 526 kalcijev hidroksid in E 529 kalcijev oksid glede vrednosti magnezija in bazičnih soli. Ob upoštevanju varnosti magnezijevih soli in specifikacij iz Codexa Alimentariusa, ki ga je oblikoval skupni znanstveni odbor Organizacije ZN za prehrano in kmetijstvo in Svetovne zdravstvene organizacije o aditivih za živila (v nadaljnjem besedilu: JECFA), je primerno spremeniti vrednosti magnezija in bazičnih soli za E 526 kalcijev hidroksid in E 529 kalcijev oksid na najnižjo dosegljivo vrednost, ki je nižja ali enaka tisti, ki jo je določil JECFA.
(8)
Poleg tega je treba upoštevati specifikacije iz Codexa Alimentariusa, ki ga je oblikoval JECFA, glede vrednosti svinca za E 526 kalcijev hidroksid in E 529 kalcijev oksid. Vendar je zaradi naravne vsebnosti svinca v surovinah (kalcijev karbonat), pridobljenih v nekaterih državah članicah in iz katerih se pridobivajo navedeni aditivi, težko uskladiti vrednost svinca v navedenih aditivih za živila z mejno vrednostjo, ki jo je določil JECFA. Zato je treba trenutno raven svinca znižati na najnižjo dosegljivo vrednost.
(9)
V Direktivi 95/2/ES je E 901 čebelji vosek odobren kot aditiv za živila. EFSA je v mnenju z dne 27. novembra 2007 (7) potrdila varnost uporabe tega aditiva za živila. Vendar je prav tako navedla, da je treba omejiti prisotnost svinca na najnižjo možno vrednost. Ob upoštevanju revidiranih specifikacij za čebelji vosek iz Codexa Alimentariusa, ki ga je oblikoval JECFA, je primerno spremeniti obstoječa merila čistosti za E 901 čebelji vosek, da se zmanjša najvišja dovoljena vrednost svinca.
(10)
Znanstveni odbor za hrano (v nadaljnjem besedilu: SCF) (8) je ocenil visokorafinirane voske iz sintetičnih ogljikovodikovih surovin (sintetični voski) in naftnih surovin in 22. septembra 1995 izdal mnenje o mineralnih in sintetičnih ogljikovodikih. SCF je menil, da so bili predloženi zadostni podatki za dodelitev celotne skupine ADI (sprejemljivega dnevnega vnosa) za obe skupini voskov, tj. voskov iz naftnih ali sintetičnih ogljikovodikovih surovin. Pri določitvi meril čistosti za E 905 mikrokristalinični vosek niso bili določeni sintetični ogljikovodikovi voski in niso bili vključeni med specifikacije. Zato Komisija meni, da je treba spremeniti merila čistosti za E 905 mikrokristalinični vosek, da se vključi voske iz sintetičnih ogljikovodikovih surovin.
(11)
E 230 (bifenil) in E 233 (tiabendazol) nista več dovoljena kot aditiva za živila v zakonodaji EU. Bifenil je bil umaknjen z Direktivo 2003/114/ES, tiabendazol pa z Direktivo 98/72/ES. Zato je treba Prilogo I k Direktivi 2008/84/ES ustrezno posodobiti in specifikacije za E 230 in E 233 črtati.
(12)
Upoštevati je treba specifikacije in analitske tehnike za aditive iz Codexa Alimentariusa, ki ga je oblikoval JECFA. Zlasti je treba, kadar je to primerno, spremeniti posebna merila čistosti, da izražajo meje za posamezne zadevne težke kovine.
(13)
Direktivo 2008/84/ES je zato treba ustrezno spremeniti.
(14)
Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Priloga I k Direktivi 2008/84/ES se spremeni v skladu s Prilogo k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 13. februarja 2010. Komisiji takoj sporočijo besedilo navedenih predpisov.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice Komisiji sporočijo besedilo temeljnih predpisov nacionalnega prava, ki jih sprejmejo na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 13. februarja 2009

Labels: 0
3
15
17